**Проект на Заповед на основание чл. 100, ал. 1 от Закона за управление на отпадъците, във връзка с чл. 55 и чл. 56 от Регламент (ЕО) № 1013/2006 на Европейския парламент и на Съвета относно превози на отпадъци**

Предложеният проект на заповед е разработен на основание чл. 100, ал. 1 от Закона за управление на отпадъците и във връзка с възникнала поредна необходимост от допълнение на сега действащите заповеди издадени от министъра на финансите и министъра на околната среда и водите - Заповед № РД-1040 от 16.11.2021 г. /№ ЗМФ-1097 от 22.11.2021 г. и Заповед № РД-1071/№ ЗМФ-1140 от 30.11.2021 г.

В тази връзка беше взето решение, че е по-целесъобразно цитираните по-горе заповеди да бъдат отменени и да бъде издадена изцяло нова заповед с цел създаване на правна сигурност за лицата. В този смисъл с предложения проект на заповед се предлага следното:

На първо място с предложения проект на заповед се определят конкретните митнически учреждения, през които превози с отпадъци да се въвеждат и да напускат митническата територия на Европейския съюз, в частност територията на Република България.

В резултат на това с предложения проект на заповед са определени следните митнически учреждения, през които следва да се осъществява въвеждането и напускането на превози с отпадъци: за границата на Република България с Република Северна Македония - МП Гюешево, за границата на Република България с Република Сърбия - МП Калотина, МБ Драгоман и МП Връшка чука, за границата на Република България с Република Турция - МП Лесово, МП Капитан Андреево и МП жп гара Свиленград, а за северната и източната граница на страната - пристанищата на р. Дунав и Черно море, както следва: МП Пристанище Русе, МП Силистра, МП Пристанище Свищов, МП Сомовит, МП Оряхово, МП Пристанище Лом, МП Пристанище Бургас център, МП Нефтопристанище, МП Варна-запад, МП Пристанище Варна, МП Пристанище Леспорт, МП Варна-ферибот, МП Балчик.

На следващо място с предложения проект на заповед се предлага отпадъците, предназначени за лабораторен анализ, в количество ненадвишаващо 25 кг, превозвани с цел оценка на техните физични и химични свойства, или за определяне на тяхната пригодност за операции по оползотворяване или обезвреждане, съгласно чл. 3, параграф 4 от Регламент (ЕО) № 1013/2006, да се въвеждат и да напускат митническата територия на ЕС, в частност територията на Република България, да може да се осъществява през всички митнически учреждения.

В допълнение на гореизложеното, следва да се отбележи, че съгласно чл. 66, ал. 1 от Администрътивно-процесуалния кодекс (АПК) откриването на производството по издаване на общия административен акт, какъвто е приложения проект на заповед се оповестява публично чрез средствата за масово осведомяване, чрез изпращането на проекта до организации на заинтересованите лица или по друг подходящ начин.

Съгласно чл. 66, ал. 2 от АПК уведомяването по чл. 66, ал. 1 включва и основните съображения за издаването на акта, както и формите на участие на заинтересованите лица в производството.

 В тази връзка предложения проект на заповед е публикуван на интернет страницата на Министерството на околната среда и водите и на интернет страницата на Министерството на финансите, като заинтересованите лица могат да изпращат становищата си на следните електронни адреси: k.georgieva@moew.government.bg. Становищата могат да бъдат изпратени и на хартиен носител чрез лицензиран пощенски оператор или лично подадени в приемната на Министерството на околната среда и водите.